44. schôdza NR SR - 8.deň - A. dopoludnia
Dátum: 2014-12-05
Poslanec: Mikuš, Jozef (-)
Druh vystúpenia: Vystúpenie v rozprave

52. Ďakujem pekne. Vážený pán podpredseda Národnej rady, vážené kolegyne, kolegovia, už tu moji predrečníci niečo povedali, pretože náš návrh zákona je veľmi krátky, tak vlastne obsiahli tú filozofiu toho, o čo ide. Ale možno začnem tým, že nezamestnanosť je neduh, ktorý trápi našu spoločnosť alebo našu krajinu, a nielen našu krajinu a nielen v tomto období, ale aj v minulosti, a predpokladám, že tak bude aj v budúcnosti. A bez ohľadu na to, kto je pri moci, každá vláda sa snaží hľadať opatrenia, aby nezamestnanosť znižovala. Tu ozaj nechcem uprieť snahu ani jednej z vlád, ktorá by minimálne deklaratívne nekonštatovala, že chce riešiť nezamestnanosť a robí opatrenia na to, aby tá nezamestnanosť klesala. Jedným z objektívnych faktorov znižovania nezamestnanosti je aj vzdelanie. O to viac kvalitné vzdelanie, pretože všetky štatistiky hovoria o tom, že ľahšie si nájde prácu vzdelaný človek ako nevzdelaný. Ale, bohužiaľ, nevieme odmerať tú kvalitu toho nášho školstva, či už sa jedná o stredné alebo vysoké a takisto aj to základné, pretože nie sú nejaké objektívne parametre, ktorými by sa tá kvalita dala nejakým spôsobom odmerať. A mnohí odborníci alebo aj odborné inštitúcie sa snažia merať kvalitu vysokých škôl, teraz sme najnovšie videli kvalitu nemocníc a, samozrejme, tí majitelia, alebo riaditelia, alebo zamestnanci tej inštitúcie sa proti akýmkoľvek takýmto rebríčkom, samozrejme, bránia, lebo ten kvalitatívny rámec, resp. kvalita toho odmerania môže byť braná z rôznych uhlov pohľadu. Rezort školstva je ten práve, ktorý by mal robiť opatrenia, ktoré budú tlačiť na kvalitu jednotlivých škôl. A aby mohol tieto opatrenia robiť aj s perspektívou udržateľne, potrebuje mať k tomu určitý druh informácií. A náš návrh legislatívny je práve o tom, aby ministerstvo školstva disponovalo informáciami o tom, ako sa jednotliví absolventi stredných a vysokých škôl uplatňujú v praxi a aká je výška ich platov. A podotýkam, pán kolega Jurzyca to aj naznačil, je na ministerstve školstva, ako s týmito informáciami bude narábať. Či to bude podklad pre ich ďalšie legislatívne iniciatívy, alebo nejaký interný predpis, ako by tlačil na kvalitu jednotlivých škôl. My hovoríme len o tom, aby ministerstvo školstva tieto informácie dostávalo. A kolega Jurzyca už niečo aj vykonal v tomto duchu za čias svojho pôsobenia na ministerstve. Myslím si, že toto je takou nultou, základnou podmienkou pre ministra, akéhokoľvek, aby mohol fungovať a aby vedel objektívne vytvárať ďalšie predpoklady tlaku na kvalitu jednotlivých vysokých škôl. Čiže jednak tento náš návrh hovorí o tom, aby ministerstvo školstva disponovalo týmito informáciami a, samozrejme, nepriamo, keďže bude jasné, že to bude zverejniteľné a, samozrejme, aj tie vysoké školy môžu dostať spätnú väzbu, bude to nepriamo vytvárať tlak na kvalitu tých vysokých škôl. A tak ako povedal kolega Osuský, tento návrh nie je ani ľavicový, ani pravicový, ani politický, ani nepolitický, myslím, že tento návrh je dobrý. A aj váženú vládnu stranu alebo poslancov za vládnu stranu chcem týmto požiadať, aby sa pridali a podporili tento návrh zákona. Ďakujem pekne za pozornosť.